(Aktualizované 11:36)
Nemecko sa môže kedykoľvek stať cieľom útokov podľa vzoru z Paríža z novembra minulého roka.
"Nemecko je deklarované ako skutočný cieľ džihádisticky motivovaného násilia," cituje Bild z dôverne označenej správy ministerstva k bezpečnostnej situácii.
Podľa tajnej správy, na ktorú sa odvoláva Bild, sa táto hrozba môže kedykoľvek pretaviť vo forme násilností proti štátnym aj civilným zariadeniam, rovnako ako štátnym zamestnancom či civilom.
Najväčšia hrozba prichádza od "navrátilcov" – ľudí, ktorí bojovali v radoch džihádistických bojovníkov v Sýrii alebo v Iraku.
Ako najpravdepodobnejší scenár platia podľa toho viacnásobné, čiastočne niekoľko dní trvajúce útoky proti rôznym cieľovým kategóriám s pomocou strelných zbraní, nekonvenčných výbušnín, či zápalných bômb. Ako možných páchateľov vidí ministerstvo podľa článku samostatných páchateľov alebo autonómne fungujúce skupiny.
Video: Zábery z útokov v Paríži, ktoré odvysielala televízia Sky News
Teroristické útoky v Paríži
Pri koordinovaných teroristických útokoch v novembri 2015 zahynulo v Paríži celkom 130 ľudí. Ďalších 350 bolo zranených. Ku krviprelievaniu sa prihlásila extrémistická organizácia Islamský štát.
V krátkej časovej následnosti sa v noci z piatka 13. novembra na sobotu 14. novembra odohrali útoky v blízkosti parížskeho štadiónu Stade de France, na uliciach Rue Bichat, Rue Alibert, Rue de la Fointaine-au-Roi, Rue de Charonne, Boulevard Voltairea a v koncertnej sále Bataclan.
Parížske útoky podobne ako ďalšie teroristické činy vyvolali vlnu solidarity po celom svete. Spôsobili tiež zvýšenie obáv pred ďalšími podobnými útokmi vo svete. Francúzsko pre teror ako prvé v EÚ aktivovalo článok o vojenskej pomoci.
Krajina galského kohúta neskôr oficiálne požiadala o vojenskú pomoc aj Slovensko. Keďže vo Francúzsku nešlo zďaleka o prvý akt teroru, krajina vydala inštrukcie, ako postupovať v prípade útoku či atentátu.